ΕΡΩΤΗΣΗ
Προς τον Υπουργό Δικαιοσύνης, κ. Κωνσταντίνο Τσιάρα
ΘΕΜΑ: Η στυγερή δολοφονία του Σήφη Βαλυράκη και οι ολιγωρίες, οι παρατυπίες, οι μεθοδεύσεις, ακόμη και οι δολοφονικές επιθέσεις εναντίον αυτοπτών μαρτύρων, που μαρτυρούν μια οργανωμένη επιχείρηση συγκάλυψης, επιφέρουν πλήγμα στη Δικαιοσύνη και εντέλει, τη Δημοκρατία.
Η αποτρόπαιη δολοφονία του αγωνιστή της Δημοκρατίας, συναδέλφου μας βουλευτή και υπουργού, Σήφη Βαλυράκη, προκάλεσε από την πρώτη στιγμή εντονότατο προβληματισμό, όχι μόνο στην πολιτική ζωή του τόπου αλλά και γενικότερα στην Ελληνική κοινωνία, σχετικά με την χαρακτηριστική απουσία ενδεδειγμένης και αποτελεσματικής πρακτικής ως προς τη διερεύνησή της και συνακόλουθα τη στάση δημοσίων λειτουργών, τόσο των αρμοδίων τοπικών αρχών, όσων και της Δικαιοσύνης.

Δεν ήταν μόνο η αυταπόδεικτη προχειρότητα που επέδειξαν συγκεκριμένοι λειτουργοί στις λιμενικές και ανακριτικές αρχές από την πρώτη κιόλας στιγμή, κάτι που φανέρωνε σκοπιμότητα και προσπάθεια συγκάλυψης, στη φάση της συγκέντρωσης στοιχείων και μαρτυριών, αλλά και η με συνοπτικές διαδικασίες απόφαση να τεθεί η υπόθεση στο αρχείο, παρά τις ενδείξεις και μαρτυρίες περί του αντιθέτου.
Οι εξελίξεις, αποκάλυψαν ουσιαστικά την αθέμιτη και παραβατική λειτουργία και συγκεκριμένων δημοσίων λειτουργών, που μπροστά στην προσπάθειά τους να συγκαλύψουν την αλήθεια για τη δολοφονία, δεν δίστασαν να αποκρύψουν ή να αλλοιώσουν στοιχεία της υπόθεσης και με τις ενέργειές τους να καθορίσουν κατά το δοκούν την πορεία της.
Δυστυχώς όμως, η κατάσταση αυτή, και συνακόλουθα οι ολιγωρίες και οι καθυστερήσεις που σημειώθηκαν, επέτρεψαν σε μια τοπική ομάδα διεφθαρμένων ατόμων να εκφοβίσουν ή και να εκβιάσουν παράγοντες της υπόθεσης, ακόμη και να οργανώσουν δολοφονική επίθεση εναντίον αυτόπτη μάρτυρα, του οποίου η μαρτυρία αποκάλυπτε ουσιαστικά τη σκευωρία.
Τίποτα από όλα αυτά, σύμφωνα με τα στοιχεία που προσκομίζουν η οικογένεια του δολοφονηθέντος και οι συνήγοροί της, δεν θα μπορούσε να έχει την παραμικρή τύχη, αν μέρος της όλης επιχείρησης συγκάλυψης δεν ήταν και συγκεκριμένοι δικαστικοί λειτουργοί.
Χαρακτηριστική προς τούτο, σύμφωνα με αυτά, είναι η στάση ενός ανώτερου σήμερα δικαστικού, ο οποίος χειρίστηκε από την πρώτη στιγμή την υπόθεση της δολοφονίας του Σήφη Βαλυράκη και αποφάσισε να μπει στο αρχείο.
Πρόκειται για Εισαγγελέα, ο οποίος υπηρετεί στην Εισαγγελία Πρωτοδικών Χαλκίδας από το 2013.
Τον περασμένο Ιούνιο προήχθη σε Αντιεισαγγελέα Εφετών. Στην συνεδρίαση του Ανωτάτου Δικαστικού Συμβουλίου του Α.Π., της 16ης Ιουνίου 2021, αποφασίστηκε η τοποθέτησή του στην Εισαγγελία Εφετών Αιγαίου, με έδρα τη Σύρο.
Παραμένει όμως μέχρι σήμερα στην Εισαγγελία Πρωτοδικών Χαλκίδας για άγνωστο λόγο.
Ο δικαστικός αυτός, ως γνωστόν, χειρίστηκε την υπόθεση της αρχειοθέτησης της υπόθεσης – δολοφονίας του αντιστασιακού και πρώην Υπουργού της Κυβέρνησης του ΠΑΣΟΚ, Σήφη Βαλυράκη.
Παρά ταύτα, η Εισαγγελία Εφετών Ευβοίας, δεν συμφώνησε με την αρχειοθέτηση, δέχθηκε την προσφυγή της οικογένειας εναντίον της διάταξής του να μπεί στο αρχείο η υπόθεση ως «ατύχημα» και διέταξε τον Εισαγγελέα Πρωτοδικών Χαλκίδας την άσκηση ποινικής δίωξης κατά συγκεκριμένων δραστών. Η υπόθεση έχει ανατεθεί σε Ανακριτή του Πρωτοδικείου Χαλκίδας, ο οποίος διενεργεί κύρια ανάκριση από τον Νοέμβριο 2021.
Επισημαίνεται ότι, από την παραμονή του ανωτέρω Εισαγγελέα στα Δικαστήρια της Χαλκίδας, η μέχρι σήμερα εκεί παρουσία του, δεν έχει σχέση μόνο με τα γενικά του καθήκοντα αλλά και με την παρακολούθηση της υπόθεσης του αείμνηστου Σήφη Βαλυράκη, όπως συνέβη και πρόσφατα, κατά την υποβολή μήνυσης του αυτόπτη μάρτυρα στην Εισαγγελία Πρωτοδικών Χαλκίδας, όπου έκανε αισθητή την παρουσία του.
Ο Εισαγγελέας αυτός, βαρύνεται με την ανεπίτρεπτη παράλειψη άσκησης ποινικής δίωξης εναντίον των προσώπων που ο αυτόπτης μάρτυρας περιέγραψε ως δολοφόνους του Σήφη Βαλυράκη, ενώ ανέχθηκε αν όχι υπέδειξε σωρεία πράξεων συγκάλυψης από τους αρμοδίους αξιωματικούς του Λιμενικού Σώματος Ερέτριας και Χαλκίδας, οι οποίοι παρέλειψαν επί τρίμηνο αφότου κατέθεσε ο αυτόπτης μάρτυρας να καλέσουν σε έγγραφες εξηγήσεις τους κατονομοσθέντες υπόπτους, ενώ από την πρώτη στιγμή κάλεσαν ως μάρτυρες όλους τους συγγενείς τους και όσους άλλους τους παρείχαν άλλοθι, λειτουργώντας έτσι ως συνήγοροι υπεράσπισης, συμπεριφορά, η οποία ομοίως ελέγχεται ποινικά και πειθαρχικά.
Ας σημειωθεί ότι για τη διερεύνηση των ποινικών ευθυνών των παραπάνω Λιμενικών και άλλων αξιωματικών έχει σχηματισθεί δικογραφία, έχει διεξαχθεί προκαταρκτική εξέταση και ενώ αρχικά εκδόθηκε απορριπτική διάταξη του Εισαγγελέα Ναυτοδικείου Πειραιώς, ύστερα από προσφυγή της οικογένειας Βαλυράκη, που έγινε δεκτή, εξαφανίστηκε η απορριπτική διάταξη και διατάχθηκε η συνέχιση της προκαταρκτικής εξέτασης με την επισήμανση σωρείας σημαντικών ερωτημάτων που πρέπει να απαντηθούν.
Εναντίον δε του Εισαγγελέα αυτού, εκκρεμεί μήνυση της οικογένειας Βαλυράκη για κατάχρηση εξουσίας σε βαθμό κακουργήματος και παράβαση καθήκοντος, η οποία ερευνήθηκε από τις αρμόδιες Εισαγγελικές Αρχές της Θήβας. Εκδόθηκε απορριπτική διάταξη, αλλά ασκήθηκε προσφυγή και η υπόθεση θα κριθεί εκ νέου από Εισαγγελέα Εφετών.
Επίσης, εκκρεμεί σε βάρος του ιδίου και πειθαρχικός έλεγχος των πράξεων και παραλείψεών του από τον αρμόδιο Επιθεωρητή Αντεισαγγελέα Αρείου Πάγου.
Παράλληλα, η διενεργούμενη στο Πρωτοδικείο Χαλκίδας τακτική ανάκριση καθυστερεί. Χρειάστηκε για μία ακόμα φορά η οικογένεια του θανόντος να απευθυνθεί στον κ. Εισαγγελέα Αρείου Πάγου με την από 16.3.2022 αίτησή της για κατά προτεραιότητα επίσπευση της ανάκρισης για την υπόθεση κατά το άρθρο 32 ΚΠΔ λόγω του ευρύτερου ενδιαφέροντός της. Η αίτηση έγινε δεκτή και η ανάκριση άρχισε να επιταχύνεται και επιτέλους να καλούνται τις μέρες αυτές να καταθέσουν οι βασικοί μάρτυρες.
Ας σημειωθεί επίσης ότι, ο βασικός αυτόπτης μάρτυρας της δολοφονίας, την 8η Φεβρουαρίου 2022, δέχτηκε τραμπούκικη επίθεση με χτυπήματα και απειλές από τέσσερις άγνωστους κουκουλοφόρους σε νυχτερινή ώρα πλησίον της οικίας του. Σημειωτέον ότι ο μάρτυρας είναι χειρουργημένος, κυκλοφορεί με δεκανίκια και είναι 72 ετών. Κατέθεσε μήνυση, έθεσε υπόψη του ανακριτή το γεγονός και το ανέδειξε στη δημοσιότητα, ενώ είναι επιβεβλημένη η από πλευράς πολιτείας λήψη ιδιαίτερων μέτρων προστασίας του.
Όμως, η παραμονή μέχρι τώρα του ανωτέρω Εισαγγελέα στην Εισαγγελία Πρωτοδικών Χαλκίδας, με την ιδιότητα μάλιστα του Αντιεισαγγελέα Εφετών, του δίνει την δυνατότητα να έχει καθημερινή παρουσία στα Δικαστήρια της Χαλκίδας με ό,τι αυτό συνεπάγεται όσον αφορά την εξιχνίαση της στυγερής δολοφονίας του Αντιστασιακού και αγωνιστή της Δημοκρατίας, Σήφη Βαλυράκη και ιδίως για το ότι όλοι οι εισαγγελικοί λειτουργοί της Εισαγγελίας Πρωτοδικών Χαλκίδας που θα κληθούν να συμπράξουν σε ανακριτικές ενέργειες είναι υφιστάμενοί του.
Με αυτά τα δεδομένα, και επειδή ακόμη και ενδεχόμενη επίκληση του νομότυπου χαρακτήρα της παραμονής του ανωτέρω εισαγγελικού λειτουργού, ακυρώνεται επί της ουσίας από την όλη στάση του στην διερεύνηση της επίμαχης υπόθεσης,

Ερωτάται ο κύριος Υπουργός:

1) Για ποιον λόγο εξακολουθεί να παραμένει στη Χαλκίδα ο Εισαγγελέας αυτός παρά την προαγωγή και μετάθεσή του;
2) Για ποιον λόγο εξακολουθεί όχι μόνο να παραμένει αλλά και να ασκεί καθήκοντα προϊσταμένου στην εκεί Εισαγγελία Πρωτοδικών Χαλκίδας;
3) Πώς συμβάλλει αυτό στην απαιτούμενη αμεροληψία των εισαγγελικών και δικαστικών λειτουργών που μετέχουν στον χειρισμό της υπόθεσης Βαλυράκη;
4) Σε ποιες ενέργειες προτίθεται να προβεί σχετικά το Υπουργείο;
Οι Βουλευτές
Γιώργος Α. Παπανδρέου
Βασίλης Κεγκέρογλου